Tarybos sprendimas
1997 m. kovo 13 d.
dėl Europos bendrijos ir Norvegijos Karalystės susitarimo pasikeičiant raštais dėl muitinių bendradarbiavimo sudarymo
(97/269/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį, kartu su 228 straipsnio 2 dalies pirmuoju sakiniu ir 228 straipsnio 3 dalies pirmąja pastraipa,
atsižvelgdama į Komisijos pasiūlymą,
kadangi nacionalinius susitarimus dėl muitinių bendradarbiavimo, kuriuos sudarė Norvegijos Karalystė ir Suomijos Respublika, taip pat, Norvegijos Karalystė ir Švedijos Karalystė, dėl Bendrijos jurisdikcijai priklausančių klausimų turėtų pakeisti Bendrijos sistema;
kadangi pasienio bendradarbiavimo susitarimai palengvina prekybą ir padeda veiksmingai paskirstyti išteklius atokiuose regionuose esančiam nedideliam skaičiui pasienio postų, ypač Suomijos Respublikoje ir Švedijos Karalystėje; kadangi tokiems regionams būdinga daug geografinių ypatumų (ypač atšiaurios klimato sąlygos, labai ilgos sienos, dideli atstumai valstybės viduje, tam tikros vietovės sunkiai pasiekiamos) ir ypatumų, susijusių su mažu gyventojų tankumu ir nedideliu judėjimu, ir šie ypatumai Bendrijoje yra nauji, tad jiems reikia skirti ypatingą dėmesį, kad atitinkamiems regionams ir suinteresuotiems ūkio subjektams nebūtų sudaromos mažiau palankios sąlygos;
kadangi 1996 m. spalio 25 d. Taryba įgaliojo Komisiją Bendrijos vardu vesti derybas dėl Europos bendrijos ir Norvegijos Karalystės susitarimo pasikeičiant raštais dėl muitinių bendradarbiavimo;
kadangi Suomijos Respublika ir Švedijos Karalystė turėtų prisiimti visą atsakomybę, taip pat ir finansinę, Bendrijai už visus Norvegijos muitinės jų vardu įvykdytus arba įvykdytinus veiksmus;
kadangi Suomijos ir Švedijos muitinės atitinkamai turėtų pasirašyti su Norvegijos muitine administracinį susitarimą dėl Susitarimo įgyvendinimo; kadangi apie tokius susitarimus turėtų būti pranešta Komisijai; kadangi Suomijos ir Švedijos muitinės turėtų atsiskaityti Komisijai už Susitarimo įgyvendinimą;
kadangi turėtų būti patvirtintas susitarimas pasikeičiant raštais dėl muitinių bendradarbiavimo, dėl kurio susitarė Europos bendrija ir Norvegijos Karalystė,
NUSPRENDĖ:
1 straipsnis
Bendrijos vardu patvirtinamas Europos bendrijos ir Norvegijos Karalystės susitarimas pasikeičiant raštais dėl muitinių bendradarbiavimo.
Susitarimo tekstas pridedamas prie šio sprendimo.
2 straipsnis
Suomijos Respublika ir Švedijos Karalystė prisiima visą atsakomybę, taip pat ir finansinę, Bendrijai už visus Norvegijos muitinės jų vardu įvykdytus arba įvykdytinus veiksmus.
3 straipsnis
1. Suomijos ir Švedijos muitinės atitinkamai pasirašo su Norvegijos muitine administracinį susitarimą dėl Susitarimo įgyvendinimo. Apie tokius susitarimus pranešama Europos Bendrijų Komisijai.
2. Suomijos ir Švedijos muitinės atitinkamai atsiskaito Komisijai už Susitarimo įgyvendinimą. Todėl jos pateikia Komisijai metines ataskaitas, jei nebuvo ypatingų aplinkybių, dėl kurių reikia pateikti papildomas ataskaitas.
4 straipsnis
Pagal Susitarimo 7 straipsnį sukurtame jungtiniame komitete Bendrijai atstovauja Komisija, kuriai padeda valstybių narių atstovai.
5 straipsnis
Tarybos pirmininkas įgaliojamas paskirti asmenį, turintį teisę pasirašyti Bendriją įpareigojantį Susitarimą, ir pateikti Susitarimo [1] 11 straipsnyje numatytą pranešimą.
6 straipsnis
Šis sprendimas skelbiamas Europos Bendrijų oficialiajame leidinyje.
Priimta Briuselyje, 1997 m. kovo 13 d.